b"\n_START_ARTICLE_\nPrototipas\n_START_PARAGRAPH_\nPrototipas (angl. prototype; i\xc5\xa1 \xcf\x80\xcf\x81\xcf\x89\xcf\x84\xcf\x8c\xcf\x84\xcf\x85\xcf\x80\xce\xbf\xce\xbd (prototypon) 'archetipas, originalas', i\xc5\xa1 \xcf\x80\xcf\x81\xcf\x8e\xcf\x84\xce\xbf\xcf\x82 (protos) 'pirmas' + \xcf\x84\xcf\x8d\xcf\x80\xce\xbf\xcf\x82 (typos) '\xc4\xafspaudas')\xc2\xa0\xe2\x80\x93 pirmasis egzempliorius, pavyzdys, pagal k\xc4\x85 daromi visi v\xc4\x97lesni tokie objektai. \xc5\xa0i s\xc4\x85voka da\xc5\xbenai naudojama technikoje ir kitur.\n_START_SECTION_\nPrototipai ma\xc5\xa1in\xc5\xb3 ir kitoki\xc5\xb3 \xc4\xaftais\xc5\xb3 k\xc5\xabrime\n_START_PARAGRAPH_\nKuriant naujas sud\xc4\x97tingas ma\xc5\xa1inas visada aktualus klausimas, ar naujai sukonstruota ma\xc5\xa1ina veiks taip, kaip norima. Tai su\xc5\xbeinoma i\xc5\xa1band\xc5\xbeius pirm\xc4\x85j\xc4\xaf pagamint\xc4\x85 egzempliori\xc5\xb3 (prototip\xc4\x85). Prototipo i\xc5\xa1bandymas leid\xc5\xbeia i\xc5\xa1siai\xc5\xa1kinti esamus konstrukcijos tr\xc5\xabkumus ir juos pataisyti gaminant tolesnius egzempliorius._NEWLINE_Prototip\xc5\xb3 gaminimas paprastai labai brangus, ir kaina dar padid\xc4\x97ja, jei aptinkama daug tr\xc5\xabkum\xc5\xb3, kuriuos pataisius tenka gaminti antr\xc4\x85j\xc4\xaf patobulint\xc4\x85 prototip\xc4\x85, j\xc4\xaf v\xc4\x97l bandyti ir v\xc4\x97l taisyti i\xc5\xa1likusius senus tr\xc5\xabkumus ir galb\xc5\xabt atsiradusius naujus._NEWLINE_Siekiant atpiginti k\xc5\xabrim\xc4\x85 naudojama rapid\xc2\xa0\xe2\x80\x93 prototyping (kitaip dar rapid application development) metodika. Pagal \xc5\xa1i\xc4\x85 metodik\xc4\x85 pirmasis prototipas neturi vis\xc5\xb3 reikiam\xc5\xb3 b\xc5\xabsimo objekto technini\xc5\xb3 ypatybi\xc5\xb3. Imamas ankstesn\xc4\x97s konstrukcijos gaminys, jame \xc4\xafdiegiamos technin\xc4\x97s naujov\xc4\x97s, kurios, sp\xc4\x97jama, kels daugiausia problem\xc5\xb3, ir gautas \xe2\x80\x9edalinis prototipas\xe2\x80\x9c i\xc5\xa1bandomas. Daliniuose prototipuose i\xc5\xa1band\xc5\xbeius visas technines naujoves daromas tikrasis prototipas, kuriame panaudotos visos reikiamos ir i\xc5\xa1bandytos naujov\xc4\x97s._NEWLINE_Tas prototipas, kuris jau nebeturi konstravimo defekt\xc5\xb3 ir pagal kur\xc4\xaf galima prad\xc4\x97ti serijin\xc4\x99 gamyb\xc4\x85 da\xc5\xbenai vadinamas modeliu._NEWLINE_Prototipas skiriasi nuo maketo (angl. mockup), kuris parodo tik i\xc5\xa1orin\xc4\x99 form\xc4\x85, dyd\xc4\xaf ir kitas geometrines savybes, bet neturi funkcij\xc5\xb3, susijusi\xc5\xb3 su vidiniais mechanizmais ir kitokiais \xc4\xaftaisais."